EURÓPSKA KOMISIA V Štrasburgu18. 10. 2022 COM(2022) 548 final OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Pracovný program Komisie na rok 2023















































Neochvejná a jednotná Únia



1.Neochvejná a jednotná Únia „Celý kontinent sa zomkol vo vzájomnej solidarite… Európania sa nezľakli ani nezaváhali.“ Predsedníčka Európskej komisie Ursula von der Leyenová, prejav o stave Únie, 14. septembra 2022. V poslednom roku čelila Európa aj celý svet kolízii viacerých kríz. Barbarská invázia Ruska na Ukrajine opäť priniesla do Európy desivú realitu vojny. Vyberá si čím ďalej tragickejšiu daň na ľudských životoch a spôsobuje stále väčšiu skazu, pričom dôsledky tohto konfliktu sú čoraz citeľnejšie v Európe aj vo zvyšku sveta. Následné energetické krízy znásobili už aj tak vyhrotenú krízu životných nákladov, ktorá narušuje silnú obnovu Európy po pandémii. Súbežne s tým sa vynárajú mnohoraké výzvy, ktorým čelí globálny poriadok založený na pravidlách, čo svedčí o nevyhnutnosti jednoty a spolupráce s našimi partnermi a o potrebe investičných a diplomatických kontaktov s krajinami po celom svete. Práve tieto jedinečné okolnosti sú v centre pozornosti tohtoročného pracovného programu Komisie. Prelínajú sa v ňom tri vzájomne sa dopĺňajúce fenomény. Prvým z nich je skutočnosť, že výzvy takéhoto rozsahu možno skutočne vyriešiť len kolektívne, teda ako jednotná Únia. A Európa znova ukázala, že túto situáciu dokáže úspešne zvládnuť, či už ide o vakcíny, hospodársku obnovu, sankcie alebo podporu Ukrajiny. Európa pri každej príležitosti preukázala, že toho dokáže veľa dosiahnuť, že vie reagovať ambiciózne a konať pružne, keď existuje zmysel pre spoločný cieľ a jednotný prístup. Takýto prístup musí byť katalyzátorom nášho úsilia aj v nasledujúcom roku. Druhý fenomén spočíva v tom, že tieto krízy len podčiarkujú potrebu, aby Európa naďalej pokračovala v urýchľovaní radikálnej transformácie stanovenej na začiatku tohto mandátu, či už ide o riešenie klimatických a prírodných kríz, zvyšovanie odolnosti našich ekonomík a demokracií či konkurencieschopnosti našich priemyselných odvetví, zabezpečovanie spravodlivejších spoločností alebo posilnenie nášho geopolitického postavenia. Význam tohto programu, ktorý bol prvýkrát uvedený v politických usmerneniach, spočíval v budovaní lepšej budúcnosti pre budúcu generáciu a v zabezpečovaní našej lepšej vybavenosti a pripravenosti na budúce výzvy. V súčasnosti to platí rovnako ako predtým. Tretím fenoménom je, že tento jedinečný rad kríz, ktoré Európania tak akútne pociťujú v každodennom živote, nemožno riešiť zvyčajnými postupmi. Bude potrebné naďalej rýchlo reagovať, a to ako v záujme predvídania budúcich výziev, tak aj v záujme reakcie na najnaliehavejšie potreby. V tomto duchu sa naša práca zameria na to, aby sme Európanom poskytli podporu v týchto ťažkých časoch. Toto bude hlavnou prioritou Komisie v nadchádzajúcom roku, či už pôjde o zníženie cien energií, zabezpečenie kľúčových dodávok potrebných pre našu priemyselnú konkurencieschopnosť a potravinovú bezpečnosť, posilnenie nášho sociálneho trhového hospodárstva alebo nepoľavenie v našej reakcii na pandémiu ochorenia COVID-19, ktoré sa v Únii stále vyskytuje. Tieto tri fenomény majú vplyv na podobu úsilia, ktoré sa spomína v prílohách k tomuto pracovného programu v rámci všetkých šiestich hlavných ambícií. Pracovný program vychádza z úsilia a pokroku, ktoré sa nám už podarilo dosiahnuť pri riešení najnaliehavejších výziev, pričom sa usilujeme nastavený kurz dlhodobo udržať. V rámci plánu RepowerEU, ktorého cieľom je ukončenie závislosti Európy od dovozu ruskej energie, sa zaznamenáva neustály pokles dodávok energie z Ruska, ktorý je vďaka úspešnému nadväzovaniu kontaktov s našimi medzinárodnými partnermi kompenzovaný nárastom alternatívnych dodávok. Stále nás čaká ťažká zima, no vďaka nariadeniu o skladovaní plynu je naplnených takmer 91 % uskladňovacej kapacity EÚ, pričom členské štáty zavádzajú plány na úsporu plynu v súlade s európskym plánom na zníženie dopytu po plyne. Komisia takisto stanovila núdzové intervenčné opatrenia na trhu s energiou s cieľom riešiť nedávne prudké zvýšenia cien a znížiť účty za energiu pre Európanov a európske podniky. A v urýchľovaní energetickej transformácie budeme pokračovať, pretože je nielen prostriedkom na riešenie klimatickej krízy, ale aj na zníženie našej závislosti a zvýšenie našej konkurencieschopnosti. Pre toto úsilie bude mať kľúčový význam aj zvyšovanie odolnosti kritickej infraštruktúry a jej kapacít na reakciu. Pôjde o ústredný prvok „päťkrokového“ plánu, o ktorom informovala predsedníčka von der Leyenová. Aby sme podporili ľudí a podniky v celej Európe, musíme pokračovať v práci v oblasti investícií a reforiem prostredníctvom nástroja NextGenerationEU. Obdobne musíme pokračovať vo využívaní sily rozpočtu EÚ. V záujme riešenia energetickej krízy musíme chrániť základy nášho hospodárstva, a to najmä náš jednotný trh a vysokú úroveň zamestnanosti. Okrem zachovania rovnakých podmienok na jednotnom trhu prostredníctvom jasných usmernení o štátnej pomoci, ktoré sa riadia všeobecnými zásadami proporcionality a nevyhnutnosti, má pri riešení problému závažného rizika fragmentácie Únie rozhodujúci význam jednotné a spoločné európske riešenie. V rámci plánu REPowerEU prijala Komisia dôležité prvé kroky solidarity, no je potrebné urobiť ešte viac. Potrebujeme preto podporiť plán REPowerEU dodatočným financovaním na základe posúdenia potrieb s prihliadnutím na kapacitu na absorpciu investícií. Preskúmame dodatočné zdroje financovania plánu REPowerEU a budeme pripravení navrhnúť ďalšie kroky, pričom budeme vychádzať aj zo skúseností získaných z mechanizmov finančnej solidarity EÚ v rámci NextGenerationEU a ďalších úspešných nástrojov. Aj my v EÚ čelíme dôsledkom ruskej invázie, a preto budeme Ukrajinu naďalej podporovať rovnako neochvejne, odhodlane a jednotne, ako to robíme už od 24. februára. Nasledujúci rok bude rokom, v ktorom sa bude rozhodovať o osude Ukrajiny a jej budúcnosti. No takisto pôjde aj o budúcnosť Európskej únie a všetkého, čo predstavuje: slobodu, demokraciu, základné práva, zásadu právneho štátu a všetky hodnoty, na ktorých je EÚ založená. Vďaka skutočnej solidarite medzi EÚ a jej členskými štátmi Rusko pociťuje bolestivý dosah viac ako 180 opatrení, ktoré už Európska únia popri významnej podpore Ukrajine a jej ľudu prijala v reakcii na inváziu. Od začiatku vojny do septembra sa EÚ a jej členským štátom podarilo zmobilizovať prostriedky v objeme viac ako 19 miliárd EUR na posilnenie hospodárskej, sociálnej a finančnej odolnosti Ukrajiny a dodatočné prostriedky v objeme 3,1 miliardy EUR na vojenskú podporu v rámci Európskeho mierového nástroja. Občania a členské štáty preukázali mimoriadny súcit a solidaritu pri prijímaní miliónov Ukrajincov utekajúcich pred násilím, ktorým EÚ aktivovaním smernice o dočasnej ochrane pomohla zabezpečiť prístup k pracovným miestam, bývaniu, vzdelávaniu a zdravotnej starostlivosti. Vďaka mechanizmu Únie v oblasti civilnej ochrany sa už Ukrajine poskytlo viac než 70 000 ton pomoci vrátane potravín, vody, bývania, energií a zdravotnej starostlivosti. Prostredníctvom Úradu pre pripravenosť a reakcie na núdzové zdravotné situácie (HERA) a núdzových zásob z rezervy rescEU sme zmobilizovali zdravotnícke a špecializované vybavenie na ochranu pred rizikami ohrozujúcimi verejné zdravie, ako sú chemické, biologické, rádiologické a jadrové hrozby. Prostredníctvom Kohéznych opatrení na podporu utečencov v Európe (CARE) a návrhu balíka FAST-CARE sme členským štátom a regiónom uľahčili mobilizáciu kohéznych fondov na pomoc ľuďom utekajúcim pred vojnou. Aj naďalej budeme Ukrajine poskytovať silnú politickú, finančnú a humanitárnu pomoc a sme pripravení podporovať jej budúcu obnovu. Prvým krokom je poskytnutie 100 miliónov EUR na obnovu poškodených ukrajinských škôl. Keďže budúcnosť Ukrajiny a jej ľudu spočíva v Únii, budeme takisto pracovať na uľahčení jej prístupu k jednotnému trhu. Súčasne budeme, a to aj v spolupráci so svojimi spojencami, naďalej postupovať koordinovane v záujme zabezpečenia účinného presadzovania sankcií s cieľom pokračovať vo vyvíjaní silného ekonomického tlaku na Rusko a v narúšaní jeho schopnosti viesť vojnu na Ukrajine. Prebiehajúca potravinová kríza, ktorú spôsobili prudko rastúce ceny a veľké suchá a ktorú ešte viac prehĺbila ruská invázia na Ukrajine, ohrozuje potravinovú bezpečnosť na celom svete a predstavuje ďalšiu dôležitú výzvu. V záujme riešenia tejto situácie a uľahčenia prístupu Ukrajiny na jednotný trh a do globálnych dodávateľských reťazcov prostredníctvom alternatívnych ciest Komisia aj naďalej úzko spolupracuje so svojimi medzinárodnými partnermi, členskými štátmi, ukrajinskými orgánmi a podnikateľskými subjektmi na zabezpečení prístupu k hnojivám, výrobe potravín a otvorenému obchodu s cieľom zabrániť narušeniam dodávok potravín. Naše tzv. koridory solidarity umožňujú Ukrajine vyvážať obilie a iné výrobky a dovážať tovar, ktorý potrebuje, a to počnúc humanitárnou pomocou až po hnojivá. Okrem toho sme zmobilizovali prostriedky v objeme 600 miliónov EUR z Európskeho rozvojového fondu s cieľom zvýšiť podporu pre africké, karibské a tichomorské krajiny v oblasti ich potravinovej bezpečnosti. Naďalej treba vyvíjať úsilie ako na domácej, tak aj zahraničnej pôde, a to počnúc vykonávaním už dohodnutých úloh až po prijatie záväzkov, ktorých odsúhlasenie nás ešte len očakáva. Predložili sme iniciatívy na zníženie emisií skleníkových plynov, investovanie do zelených technológií či ochranu prírodného prostredia. Navrhli sme pravidlá na posilnenie postavenia ľudí a podnikov pomocou novej generácie digitálnych technológií. Predložili sme opatrenia na posilnenie našej konkurencieschopnosti a zvýšenie odolnosti jednotného trhu a zároveň na podporu sociálnej spravodlivosti na trhu práce. Táto Komisia prijala opatrenia s cieľom ešte viac posilniť kapacitu EÚ na obranu demokracie a právneho štátu. Konali sme tak, aby sme zabezpečili slobodu a pluralitu médií a posilnili pluralitnú, rovnoprávnu a inkluzívnu spoločnosť. Je nevyhnutné, aby sme kládli väčší dôraz aj na podporu medziinštitucionálnych rokovaní s cieľom pretaviť naše politické záväzky do právnych predpisov. Vďaka jednote inštitúcií sa už toho vykonalo veľa, či už v súvislosti s COVID preukazom, digitálnymi pravidlami alebo minimálnou mzdou. Tento prístup musíme urýchliť, a to najmä pri súboroch, ktoré sú kľúčové pre súbežnú transformáciu. Patrí medzi ne balík návrhov Fit for 55, návrhy predpisov týkajúcich sa boja proti globálnemu odlesňovaniu alebo predpisov v oblasti batérií či akt o umelej inteligencii. Komisia bude pri svojej práci vo všetkých oblastiach politiky aj naďalej postupovať v súlade s cieľmi udržateľného rozvoja OSN. Ciele udržateľného rozvoja sú začlenené do európskeho semestra a do našich nástrojov lepšej právnej regulácie. Komisia v roku 2023 predloží v rámci politického fóra OSN na vysokej úrovni prvé dobrovoľné preskúmanie EÚ v oblasti vykonávania cieľov udržateľného rozvoja. Európania sa v posledných rokoch mohli sami bezprostredne presvedčiť o hmatateľnej prínosnosti rozpočtu EÚ. Zdroje a flexibility sú však obmedzené. Strednodobé preskúmanie viacročného finančného rámca (VFR) na obdobie 2021 – 2027, ktoré vykonáme v roku 2023, bude príležitosťou na opätovné posúdenie toho, či súčasný rozpočet EÚ aj naďalej poskytuje prostriedky, vďaka ktorým možno spoločne reagovať na spoločné výzvy. Komisia preto zároveň predloží návrh druhého súboru nových vlastných zdrojov, ktorý bude okrem iného vychádzať z návrhu jednotného súboru daňových pravidiel pre podnikanie v Európe (BEFIT). V záujme splatenia grantovej zložky plánu obnovy NextGenerationEU sa týmito opatreniami (spolu s prvým súborom návrhov) zabezpečia diverzifikovanejšie a odolnejšie druhy príjmov a zabráni sa tak neprimeraným škrtom v programoch Únie či nadmerným zvýšeniam príspevkov členských štátov. 2.Občan stredobodom európskej demokracie Tohtoročný pracovný program je zároveň prvým programom od skončenia Konferencie o budúcnosti Európy. Mnohé kľúčové iniciatívy načrtnuté v tomto pracovnom programe nadväzujú na ambiciózne návrhy predložené počas tejto konferencie, čo odráža bohatosť návrhov a význam plnenia úloh dôležitých z pohľadu občanov.

Konferencia o budúcnosti Európy bola jedinečnou ukážkou participatívnej a deliberatívnej demokracie v európskom meradle. Zároveň sa na nej načrtli spôsoby, ako zlepšiť tvorbu našich politík. Vďaka konferencii sa podarilo vypracovať ambicióznu a inšpiratívnu víziu pre našu Úniu. Táto vízia je víziou Európy, ktorá uľahčuje každodenný život svojich občanov v mestách i na vidieku, ktorá bez uhýbania rieši naše generačné výzvy, ktorá je autonómnejšia a ktorá prináša riešenia otázok, ktoré sú pre Európanov kľúčové, počnúc ich stravou až po nimi dýchaný vzduch. Prijatie opatrení je teraz v rukách Európskeho parlamentu, Rady a Komisie. Tento pracovný program je ďalším krokom v rámci úsilia Komisie týkajúceho sa záväzku „meniť víziu na konkrétne kroky“. Dlhodobý úspech Konferencie o budúcnosti Európy bude závisieť od zmeny, ktorú môže priniesť, pokiaľ ide o lepšie zapojenie občanov do určovania priorít a ambícií, ako aj do navrhovania a tvorby politík na európskej úrovni. V nadväznosti na úspech Konferencie o budúcnosti Európy sú do tvorby politiky Komisie v určitých kľúčových oblastiach aktuálne zapojené panelové diskusie občanov. V rámci panelových diskusií novej generácie budú občania rokovať o budúcoročných iniciatívach týkajúcich sa plytvania potravinami, vzdelávacej mobility a virtuálnych svetov. 3.Plnenie šiestich hlavných cieľov 3.1 Európska zelená dohoda Dôsledky zmeny klímy sú čoraz závažnejšie, čoho dôkazom sú tohtoročné extrémne horúčavy, lesné požiare a nebývalé suchá. V záujme riešenia klimatickej krízy a posilnenia našich hospodárstiev, ako aj bezpečnosti je nevyhnutné urýchliť zelenú transformáciu. Vzhľadom na rastúce globálne hrozby a novú geopolitickú realitu sa urýchlením zelenej transformácie zároveň posilní naša dlhodobá potravinová bezpečnosť, a to vytvorením udržateľného a odolného potravinového systému. Klimatická kríza takisto ešte viac podčiarkla potrebu ďalej zlepšovať našu civilnú ochranu EÚ a mechanizmy krízového riadenia. Komisia už predložila väčšinu návrhov, ktoré sú kľúčové pre plnenie Európskej zelenej dohody. Aj naďalej budeme spoluzákonodarcom poskytovať plnú podporu, aby sme ešte pred koncom tohto legislatívneho obdobia zabezpečili dosiahnutie dohody. Tohtoročnou kľúčovou prioritou je rýchle dosiahnutie dohody o balíku návrhov Fit for 55. Začiatkom roka 2022 sme v záujme doplnenia týchto opatrení prijali priekopnícky návrh, ktorého cieľom je do roku 2030 znížiť používanie pesticídov na polovicu a do roku 2050 obnoviť poškodené európske ekosystémy. V nadchádzajúcich mesiacoch prijmeme ambiciózne balíky ďalších opatrení v oblasti klímy a životného prostredia, a to aj pokiaľ ide o emisie z dopravy a certifikáciu odstraňovania uhlíka, návrhy na zlepšenie kvality okolitého ovzdušia a vodných zdrojov a kľúčové iniciatívy týkajúce sa obehového hospodárstva, v ktorých sa budú riešiť najmä otázky udržateľnosti obalov a plastov, čoraz pálčivejší problém znečistenia mikroplastmi, právo na opravu či problematika vozidiel po skončení životnosti. Okrem toho sa koncom roka budeme na Konferencii zmluvných strán Dohovoru o biologickej diverzite v Montreale (COP 15) usilovať o presadenie ambicióznej globálnej dohody týkajúcej sa prírody a na konferencii o zmene klímy v Šarm aš-Šajchu (COP 27) preukážeme naše globálne vedúce postavenie v boji proti zmene klímy. Naša Únia musí zároveň zlepšiť svoju pripravenosť, aby dokázala lepšie odolávať budúcej cenovej volatilite, zabezpečiť cenovú dostupnosť účtov za elektrinu a plánovať hĺbkovú priemyselnú transformáciu potrebnú na dosiahnutie dekarbonizovaného a do značnej miery elektrifikovaného kontinentu do roku 2050. Preto začiatkom roka 2023 navrhneme komplexnú reformu trhu EÚ s elektrinou, a to vrátane oddelenia efektu premietnutia cien plynu do cien elektriny. V snahe pomôcť rozšíriť naše čisté vodíkové hospodárstvo vytvoríme novú Európsku vodíkovú banku s cieľom investovať 3 miliardy EUR v záujme naštartovania trhu s vodíkom v EÚ, a to aj prostredníctvom zosúladenia ponuky s dopytom. V roku 2023 prijmeme opatrenia na zníženie odpadu a jeho vplyvu na životné prostredie so zameraním na plytvanie potravinami a textíliami. Ide o tému nastolenú počas Konferencie o budúcnosti Európy. V EÚ končí ako odpad okolo 20 % všetkých vyrobených potravín, v dôsledku čoho dochádza k vyčerpávaniu prírodných zdrojov, narúšaniu ekosystémov a tvorbe emisií skleníkových plynov. V záujme riešenia tohto problému prijmeme opatrenia vrátane cieľov na zníženie plytvania potravinami. V EÚ sa každoročne vyhodí približne 11 kilogramov textilu na osobu, preto budeme konať aj s cieľom zlepšiť recykláciu textílií a zabezpečiť, aby výrobcovia niesli väčšiu zodpovednosť za spracovanie odpadu. Stanovíme komplexný rámec pre udržateľné potravinové systémy v EÚ, aby sa udržateľnosť stala ústredným bodom všetkých politík týkajúcich sa potravín. Zrevidujeme právne predpisy EÚ týkajúce sa dobrých životných podmienok zvierat, aby sa rozšíril ich rozsah pôsobnosti a zabezpečila vyššia úroveň životných podmienok zvierat. Ide o reakciu na odporúčania Konferencie o budúcnosti Európy a európskej iniciatívy občanov s názvom End the Cage Age (Skoncujme s klietkovým chovom). Predložíme právne predpisy týkajúce sa nových genómových techník, medzi ktoré patrí cielená mutagenéza alebo cisgenéza. Vďaka týmto predpisom sa zachová vysoká úroveň ochrany zdravia ľudí a zvierat a životného prostredia a prostredníctvom inovačných rastlinných výrobkov sa zabezpečí odolnejší a udržateľnejší potravinový systém. Táto iniciatíva je reakciou na návrh Konferencie o budúcnosti Európy. Budeme takisto pracovať na ďalšej ekologizácii nákladnej dopravy s cieľom znížiť emisie a znečistenie z dopravy pri prechode na inteligentnejšiu a udržateľnejšiu mobilitu. Po konzultáciách s kľúčovými zainteresovanými stranami navrhneme cielenú revíziu právnych predpisov o registrácii, hodnotení a autorizácii chemikálií (REACH) s cieľom zabezpečiť európske konkurenčné výhody a inovácie, a to podporovaním udržateľných chemikálií, zjednodušovaním a zefektívňovaním regulačného procesu, znižovaním záťaže a ochranou ľudského zdravia a životného prostredia. 3.2 Európa pripravená na digitálny vek V záverečnej správe Konferencie o budúcnosti Európy sa zdôraznila potreba zverejňovať digitálne riešenia a sprístupňovať ich všetkým Európanom a zabezpečiť, aby sa Európa stala hnacou silou etickej, transparentnej a bezpečnej digitálnej transformácie. V správe Komisie o strategickom výhľade za rok 2022 sa ďalej podčiarkla potreba urýchliť súbežnú ekologickú a digitálnu transformáciu. Digitálne riešenia zvýšia efektívnosť nášho hospodárstva a znížia jeho náročnosť na zdroje, pričom zároveň pomôžu minimalizovať environmentálnu, zdrojovú a klimatickú stopu samotnej digitalizácie. Na tento účel navrhneme akt EÚ o kritických surovinách, aby sme zabezpečili primeranú a diverzifikovanú dodávku pre digitálne hospodárstvo Európy, ako aj pre zelenú transformáciu a aby sme ako prioritu stanovili opätovné použitie a recykláciu. Okrem nášho pokračujúceho spoločného úsilia, ktoré sa v spolupráci s členskými štátmi sústredí na dosahovanie cieľov v rámci európskeho digitálneho desaťročia, navrhneme nástroje na rozvoj otvorených virtuálnych svetov zameraných na človeka, ako sú metaverzá. Tieto svety poskytujú nespočetné množstvo možností pre odvetvia priemyslu a služieb, tvorivé umenie a občanov, ako aj príležitosti na riešenie širších sociálnych výziev, medzi ktoré patrí problematika zdravia či inteligentných miest.

Na základe uznesenia Európskeho parlamentu podľa článku 225 Zmluvy o fungovaní Európskej únie Komisia navrhne odporúčanie týkajúce sa pirátstva naživo vysielaného obsahu, čím poskytne súbor nástrojov na boj proti nezákonnému vysielaniu živých prenosov, najmä športových podujatí. Pokiaľ ide o mobilitu, digitalizácia môže byť katalyzátorom bezproblémovej multimodality a lepšej udržateľnosti. Navrhneme spoločný európsky dátový priestor pre mobilitu s cieľom zintenzívniť digitalizáciu odvetvia mobility a podporiť inovačné riešenia. V záujme prípravy na nové riešenia mobility navrhneme aj regulačný rámec EÚ pre technológiu známu ako hyperloop, aby sme boli pripravení adaptovať sa na toto vysokorýchlostné nízkouhlíkové dopravné riešenie. Vďaka našej iniciatíve v oblasti ďalšieho rozširovania a zdokonaľovania využívania digitálnych nástrojov a postupov v oblasti práva obchodných spoločností sa zvýši transparentnosť spoločností na jednotnom trhu, zjednodušia sa administratívne a súdne postupy a uľahčí sa cezhraničný prienik spoločností. Neistá geopolitická klíma, ako aj nedávne prerušenia dodávateľských reťazcov počas krízy spôsobenej ochorením COVID-19 poukázali na obrovský význam nášho jedinečného jednotného trhu pre posilnenie hospodárskej základne Európy. Dynamický a dobre fungujúci vnútorný trh je základom bohatstva a stability našej Únie. Pri príležitosti jeho 30. výročia vydáme oznámenie o jednotnom trhu, v ktorom si pripomenieme jeho významné prínosy, no zároveň aj nedostatky vo vykonávaní, ako aj a budúce priority, aby jednotný trh aj naďalej zohrával kľúčovú úlohu v rámci otvorenej strategickej autonómie Únie. S cieľom zabezpečiť stabilné regulačné prostredie pre naše podniky navrhneme balík týkajúci sa udeľovania patentových licencií. Budeme pracovať na účinnom rámci v oblasti udeľovania licencií na patenty nevyhnutné pre normu s cieľom zabezpečiť, aby sa v nich optimálne odrážali záujmy majiteľov patentov aj ich používateľov. Zároveň stanovíme jasné pravidlá udeľovania nútených licencií na patenty. Náš jednotný trh je kľúčovým nástrojom, ktorým sa zabezpečí, aby boli zdravie a bezpečnosť ľudí v celej Únii na prvom mieste. Nadviažeme teda na legislatívne uznesenie Európskeho parlamentu s návrhom na kontrolu, registráciu a monitorovanie prítomnosti azbestu. Vďaka tomu sa zabezpečí, aby všetky členské štáty zvýšili svoju ambíciu monitorovať túto nebezpečnú látku, kontrolovať jej výskyt a riešiť s ňou súvisiace problémy. Potrebujeme priaznivé podnikateľské prostredie a pracovnú silu s náležitými zručnosťami. Závisí od toho naša budúca konkurencieschopnosť. Keďže sú naše malé spoločnosti dlhodobým nosným pilierom európskeho priemyslu, musíme odstrániť prekážky, ktoré ich stále brzdia. Práve preto predložíme balík úľav pre MSP. Komisia zreviduje smernicu o oneskorených platbách s cieľom znížiť záťaž pre MSP. Rok 2023 bude Európskym rokom zručností, ktorého ambíciou bude zabezpečiť potrebnú rekvalifikáciu a zvýšenie kvalifikácie našej pracovnej sily a prilákať na náš kontinent náležité zručnosti. Cieľom iniciatívy bude zaistiť, aby pracovníci disponovali požadovanými zručnosťami, podporiť konkurencieschopnosť európskych spoločností (predovšetkým MSP) a sociálne spravodlivým spôsobom naplno využiť potenciál digitálnej a zelenej transformácie. 3.3 Hospodárstvo, ktoré pracuje v prospech ľudí O tomto pracovnom programe rozhodujeme v časoch vysokej hospodárskej neistoty. Sme preto pripravení po zime opätovne prehodnotiť predovšetkým tie opatrenia, ktoré môžu mať vplyv na konkurencieschopnosť. Vojenská agresia Ruska proti Ukrajine je skúškou hospodárskej a sociálnej odolnosti Európy v čase, keď prechádza zásadnými transformáciami. Musíme vypracovať silný súbor strategických obchodných a investičných kontrol s cieľom posilniť našu hospodársku bezpečnosť a zároveň pracovať na diverzifikácii hodnotových reťazcov. Komisia je pripravená v súlade so zásadami lepšej právnej regulácie zrevidovať nariadenie EÚ o preverovaní PZI vzhľadom na dva roky skúseností s jeho uplatňovaním, a to s cieľom identifikovať potrebné zmeny, ktorými by sa posilnilo jeho fungovanie a účinnosť. Pri posilňovaní strategických kontrol vývozu budeme postupovať v úzkej spolupráci s členskými štátmi a našimi medzinárodnými partnermi a pritom vychádzať aj zo skúseností získaných počas uplatňovania súčasného režimu EÚ na kontrolu vývozu a zo skúseností s vykonávaním sankcií v súvislosti s ruskou agresiou proti Ukrajine. Okrem toho preskúmame, či sú potrebné dodatočné nástroje, pokiaľ ide o kontroly odchádzajúcich strategických investícií. Takisto potrebujeme opätovne posilniť náš európsky model sociálneho trhového hospodárstva. Budeme naďalej plniť sociálny program vymedzený na sociálnom samite v Porte v máji 2021 s cieľom zabezpečiť sociálne spravodlivú súbežnú transformáciu. Predložili sme významné iniciatívy na vykonávanie akčného plánu na realizáciu Európskeho piliera sociálnych práv. V súvislosti s prebiehajúcim úsilím venovaným európskemu preukazu sociálneho zabezpečenia (ESSPASS) predložíme iniciatívu na digitalizáciu systémov sociálneho zabezpečenia a záchranných sociálnych sietí na podporu pracovnej mobility. V kontexte Európskeho roka zručností budeme zároveň aktualizovať náš rámec kvality pre stáže s cieľom riešiť otázky, medzi ktoré patrí napríklad spravodlivé odmeňovanie či prístup k sociálnej ochrane. Na základe uznesenia Európskeho parlamentu podľa článku 225 Zmluvy o fungovaní Európskej únie predložíme legislatívnu iniciatívu o štatúte európskych cezhraničných združení s cieľom umožniť im naplno využívať slobody, ktoré im poskytuje jednotný trh. Tieto združenia zohrávajú kľúčovú úlohu pri poskytovaní tovaru a služieb v mnohých oblastiach hospodárstva EÚ, ako aj pri aktívnom angažovaní občanov v rámci občianskej spoločnosti a demokracie. Navrhneme odporúčanie Rady týkajúce sa vypracovania rámcových podmienok sociálneho hospodárstva s cieľom pomôcť členským štátom lepšie prispôsobiť ich politiky a právne predpisy osobitným potrebám subjektov sociálneho hospodárstva. S cieľom splatiť grantovú zložku plánu obnovy NextGenerationEU a zabezpečiť financovanie Sociálno-klimatického fondu predložila Komisia prvý súbor návrhov na nové vlastné zdroje, o ktorých v súčasnosti prebieha diskusia so spoluzákonodarcami. Ako sa však zdôraznilo na Konferencii o budúcnosti Európy, Únia musí ďalej posilniť svoj vlastný rozpočet. Komisia na tento účel predloží návrh druhého súboru nových vlastných zdrojov, ktorý bude vychádzať z návrhu jednotného súboru daňových pravidiel pre podnikanie v Európe (BEFIT). Týmito opatreniami sa spoločne zabezpečia diverzifikovanejšie a odolnejšie druhy príjmov a zabráni sa tak neprimeraným škrtom v programoch Únie či nadmerným zvýšeniam príspevkov členských štátov. Vykonáme aj strednodobé preskúmanie viacročného finančného rámca na obdobie 2021 – 2027. Budeme takisto presadzovať vytvorenie nového Európskeho fondu suverenity, aby sme zaistili, že budúcnosť priemyslu sa bude odohrávať práve v Európe. Okrem toho predstavíme smerovanie Komisie po preskúmaní našej správy hospodárskych záležitostí, aby sme sa uistili, že je stále vhodná na riešenie výziev tohto desaťročia, a to pri zohľadnení cenných príspevkov nastolených počas Konferencie o budúcnosti Európy. Predložíme aj návrh na prehĺbenie a posilnenie administratívnej spolupráce. Umožnia sa ním lepšie synergie medzi nástrojmi EÚ navrhnutými na posilnenie kapacít, a to najmä na miestnej a regionálnej úrovni. Zároveň sa ním zabezpečí lepšie riadenie investícií a transformácií a zároveň aj plnohodnotné a účinné vykonávanie politík EÚ.

Pre hospodársky rast a obnovu, ako aj pre súbežnú zelenú a digitálnu transformáciu sú nevyhnutné efektívne a integrované finančné trhy a voľný pohyb kapitálu. Prispievajú aj k zachovaniu vedúcej globálnej hospodárskej a geopolitickej úlohy EÚ. Komisia predložila sériu regulačných reforiem v oblasti investícií, zverejňovania informácií, bankovníctva a poisťovníctva. Teraz sa budeme usilovať o ďalší pokrok pri budovaní únie kapitálových trhov. Komisia takisto navrhne balík opatrení na uľahčenie retailových investícií, zatiaľ čo sa vďaka iniciatíve týkajúcej sa rámca decentralizovaných financií bude ďalej zlepšovať prístup k údajom v oblasti finančných služieb. Vykonáme aj revíziu smernice o platobných službách s cieľom podporovať inovácie a zároveň zabezpečiť jednoduchšie a bezpečnejšie používanie online platobných služieb a lepšiu ochranu používateľov pred podvodmi a zneužívaním. V záujme zabezpečenia vhodnosti spoločnej meny Únie pre digitálny vek predložíme návrh na stanovenie zásad digitálneho eura pred jeho potenciálnym vydaním Európskou centrálnou bankou. 3.4 Silnejšia Európa vo svete Hoci multilateralizmus a medzinárodný poriadok založený na pravidlách zostanú našimi hlavnými zásadami, musíme sa pripraviť na vek systémovej rivality v multipolárnom svete. EÚ ako popredný poskytovateľ rozvojovej a humanitárnej pomoci bude naďalej reagovať na globálne dôsledky vojny Ruska proti Ukrajine, najmä pokiaľ ide o globálnu potravinovú a energetickú krízu. Sankcie proti Rusku budú platiť dovtedy, kým bude pokračovať agresia proti Ukrajine a nezákonná okupácia/anexia ukrajinského územia. Takisto zaktualizujeme náš súbor sankcií, do ktorého zahrnieme korupciu. Krutá realita vojny potvrdzuje potrebu zintenzívniť úsilie EÚ v oblasti bezpečnosti a obrany. V nadväznosti na Strategický kompas EÚ predložíme v roku 2023 stratégiu EÚ pre bezpečnosť a obranu v oblasti kozmického priestoru, ako aj aktualizovanú stratégiu námornej bezpečnosti EÚ. Zároveň začneme viesť dialóg s európskym obranným priemyslom o tom, ako dosiahnuť zvýšenie objemu výroby s cieľom vyplniť existujúce medzery v európskych zásobách výzbroje. Budeme pokračovať v spolupráci s kandidátskymi krajinami na západnom Balkáne, ako aj s Ukrajinou, Moldavskom a Gruzínskom, pokiaľ ide o ich budúce pristúpenie k Únii. Zachováme našu podporu Východnému partnerstvu a južnému susedstvu. Okrem toho budeme aktívne prispievať a pomáhať pri práci budúceho Európskeho politického spoločenstva s cieľom nadväzovať kontakty s krajinami Európy nad rámec procesu pristúpenia. Aby sme posilnili odolnosť EÚ a diverzifikovali svoje dodávateľské reťazce, budeme presadzovať úplnú ratifikáciu obchodných dohôd, a to napríklad aj s Čile, Mexikom a Novým Zélandom, a budeme pokračovať v rokovaniach s ďalšími dôležitými partnermi, ako je Austrália, India a Indonézia. Predložíme aj nový program pre Latinskú Ameriku a Karibik. EÚ je naďalej odhodlaná riešiť krízy v iných častiach sveta a podporovať zmysluplné multilaterálne riešenia globálnych výziev, najmä prostredníctvom preskúmania Agendy 2030 pre udržateľný rozvoj, ako aj posilňovaním našich vzťahov s medzinárodnými finančnými inštitúciami. S rastúcim počtom konfliktov a prírodných katastrof stúpa aj počet humanitárnych potrieb, pričom dochádza k prehlbovaniu medzery vo financovaní. Rozhodujúci význam má v tejto súvislosti zvyšovanie efektívnosti a účinnosti pri poskytovaní pomoci, a to aj prostredníctvom rozširovania vlastných kapacít EÚ na reakciu na krízové situácie. Okrem iných opatrení ešte pred sezónou lesných požiarov v roku 2023 zdvojnásobíme svoje kapacity na hasenie požiarov a do našej flotily pridáme desať ľahkých obojživelných lietadiel a tri vrtuľníky. 3.5 Podpora európskeho spôsobu života Európsky rok mládeže 2022 poskytol mladým Európanom širokú škálu príležitostí, ako posilniť svoje zručnosti a schopnosti, čím sa zároveň podporila občianska angažovanosť mladých ľudí. Silné zameranie na mládež bude pokračovať aj počas Európskeho roka zručností. Keďže iba 15 % mladých ľudí absolvovalo štúdium, odbornú prípravu alebo učňovskú prípravu v inej krajine EÚ, Komisia navrhne aktualizáciu súčasného rámca vzdelávacej mobility EÚ s cieľom uľahčiť študentom pohyb medzi vzdelávacími systémami. Ide o kľúčový krok smerom k dosiahnutiu európskeho vzdelávacieho priestoru do roku 2025. V oblasti zdravia bude Komisia pokračovať vo vykonávaní ambiciózneho európskeho plánu na boj proti rakovine, ktorý je jedným z pilierov silnej európskej zdravotnej únie. Predložíme odporúčanie o onkologických ochoreniach, ktorým možno predchádzať očkovaním, ako aj aktualizáciu odporúčania o prostredí bez dymu. Ďalším kľúčovým pilierom európskej zdravotnej únie odporučeným na Konferencii o budúcnosti Európy je vytvorenie európskeho priestoru pre údaje týkajúce sa zdravia. Rýchlym prijatím a vykonávaním tejto iniciatívy sa posilní kvalita a kontinuita zdravotnej starostlivosti a zabezpečia sa tak práva občanov v súvislosti s ich zdravotnými údajmi. Komisia bude reagovať na ďalší návrh predstavený na Konferencii o budúcnosti Európy, a to komplexným prístupom k duševnému zdraviu, ktoré sa stalo hlavným spoločenským problémom a počas pandémie sa mu venovala mimoriadna pozornosť. Komisia bude aj naďalej podporovať šport a duševné a fyzické prínosy zdravého životného štýlu v celej spoločnosti a naprieč generáciami, pričom bude vychádzať z výsledkov iniciatívy zameranej na zdravý životný štýl HealthyLifestyle4All a jej „mládežníckych myšlienkových laboratórií“ (Youth Ideas Labs). Udalosti odohrávajúce sa v bezprostrednej blízkosti našich hraníc sú aj naďalej pripomienkou, prečo tak veľmi potrebujeme jasný a pevný rámec nášho migračného a azylového systému. V poslednom roku zároveň došlo k významnému pokroku, pokiaľ ide o európsky prístup k migrácii vymedzený v pakte o migrácii a azyle. Komisia bude naďalej poskytovať plnú podporu Európskemu parlamentu a Rade pri vykonávaní spoločného plánu k tomuto paktu, aby sa ešte do konca tohto mandátu prijali všetky predložené návrhy. V záujme doplnenia tohto úsilia sa budeme usilovať o dosiahnutie pokroku, pokiaľ ide o balík opatrení v oblasti zručností a talentov, s cieľom zintenzívniť účinnú a vzájomne prínosnú legálnu migráciu. Toto úsilie bude posilnené novou iniciatívou na uľahčenie uznávania kvalifikácií štátnych príslušníkov tretích krajín, ktorí na náš kontinent prinášajú želané zručnosti. Pôjde o dôležitú tému Európskeho roka zručností 2023. Prostredníctvom cielenej iniciatívy – Akadémie zručností v oblasti kybernetickej bezpečnosti sa podporí jedna zo strategicky najdôležitejších zručností. V rámci úsilia o vybudovanie skutočnej bezpečnostnej únie a realizáciu stratégie EÚ v oblasti boja proti sexuálnemu zneužívaniu detí Komisia navrhne revíziu smernice o boji proti sexuálnemu zneužívaniu detí. Revízia bude zameraná na nové výzvy, ktoré so sebou prinášajú technologické zmeny, a na potrebu zintenzívniť prevenciu, vyšetrovanie a stíhanie trestných činov sexuálneho zneužívania detí, ako aj na podporu a ochranu detských obetí v online aj offline priestore, a to v súlade s komplexnou stratégiou EÚ v oblasti práv dieťaťa. Iniciatívou sa doplní nedávny návrh nariadenia o prevencii sexuálneho zneužívania detí a o boji proti nemu. Bezpečnostnú úniu takisto posilní lepšia cezhraničná policajná spolupráca, ktorá bude po prijatí návrhov Komisie zameraná na riešenie nových a zložitých bezpečnostných hrozieb. Komisia bude aj naďalej prijímať všetky potrebné kroky na zabezpečenie silného a odolného schengenského priestoru bez kontrol na vnútorných hraniciach. Vďaka technologickému pokroku dosiahnutému pri využívaní nových interoperabilných systémov a uplatňovaní nového návrhu týkajúceho sa digitalizácie cestovných dokladov dôjde k prepojeniu efektívnych hraničných kontrol, plynulej medzinárodnej dopravy a bezpečnostných aspektov. Komisia bude takisto naďalej podporovať spoluzákonodarcov v ich úsilí o rýchle prijatie revidovaného Kódexu schengenských hraníc. 3.6 Nový impulz pre európsku demokraciu